Jabarkan Perancangan serangan dari Serangan 11 September 2001 dalam bahasa melayu

Gagasan komplot 11 September datangnya daripada Khalid Sheikh Mohammed yang mula-mula membentangkan gagasannya itu kepada Osama bin Laden pada tahun 1996. Ketika itu, bin Laden dan al-Qaeda berada dalam zaman peralihan dan baru berpindah balik ke Afghanistan dari Sudan. Kejadian pengeboman kedutaan Amerika Syarikat di Afrika dan satu lagi fatwa bin Laden, kedua-duanya pada tahun 1998, menandakan titik perubahan yang mana bin Laden berhajat untuk menyerang Amerika Syarikat. Pada Disember 1998, Pusat Anti-Pengganas Pengarah Perisikan Pusat melaporkan kepada Presiden Bill Clinton bahawa al-Qaeda sedang membuat persiapan untuk menyerang di Amerika Syarikat, termasuk melatih kakitangan untuk merampas pesawat.

Sekitar akhir 1998 atau awal 1999, bin Laden memberikan kelulusan kepada Mohammed untuk terus mengaturkan rancangan. Pada musim bunga 1999, serantai perjumpaan diadakan melibatkan Khalid Sheikh Mohammed, Osama bin Laden, dan timbalannya, Mohammed Atef. Mohammed menyediakan sokongan operasi untuk komplot itu, termasuk memilih sasaran serta membantu mengaturkan perjalanan untuk para perampas. Bin Laden menolak beberapa sasaran yang diusulkan oleh Mohammed seperti U.S. Bank Tower di Los Angeles kerana "kesuntukan masa untuk membuat persiapan untuk operasi sebegini".

Bin Laden memimpin komplot, di samping menghulurkan bantuan kewangan, serta terlibat dalam pemilihan peserta untuk komplot ini. Bin Laden pada mulanya memilih Nawaf al-Hazmi dan Khalid al-Mihdhar, kedua-duanya mujahid berpengalaman yang berjuang di Bosnia. Hazmi dan Mihdhar tiba di Amerika Syarikat pada Januari 2000, selepas menghadiri Sidang Kemuncak al-Qaeda di Kuala Lumpur, Malaysia. Pada musim bunga 2000, Hazmi dan Mihdhar menjalani latihan penerbangan di San Diego, California, tetapi mereka berdua kurang fasih berbahasa Inggeris, kurang cemerlang dalam pelajaran, dan akhirnya bertindak sebagai perampas sampingan.

Pada akhir tahun 1999, sekumpulan lelaki dari Hamburg, Jerman tiba di Afghanistan, termasuk Mohamed Atta, Marwan al-Shehhi, Ziad Jarrah, dan Ramzi bin al-Shibh. Bin Laden memilih mereka ini untuk komplot ini, kerana mereka berpendidikan tinggi, fasih berbahasa Inggeris, dan berpengalaman hidup di negara Barat. Rekrut-rekrut baru diperiksa secara rutin untuk kemahiran khas, dan dengan ini kepimpinan al-Qaeda memilih Hani Hanjour, pemegang lesen juruterbang komersil, untuk komplot ini.

Hanjour tiba di San Diego pada 8 Disember 2000 lalu bertemu dengan Hazmi. Kemudian, mereka berlepas ke Arizona, di mana Hanjour menjalani latihan ulang kaji. Marwan al-Shehhi tiba di akhir Mei 2000, manakala Atta tiba pada 3 Jun 2000, dan Jarrah pula pada 27 Jun 2000. Bin al-Shibh berkali-kali memohon visa ke Amerika Syarikat, tetapi sebagai warganegara Yaman, beliau ditolak atas sebab kemungkinan bahawa dia akan berdiam melebihi had visanya dan kekal sebagai pendatang haram. Bin al-Shibh kekal di Hamburg untuk menyediakan penyelarasan antara Atta dan Khalid Sheikh Mohammed. Ketiga-tiga ahli sarang Hamburg berlatih kejuruterbangan di Florida selatan.

Pada musim bunga 2001, para perampas sampingan mulai tiba di Amerika Syarikat. Pada Julai 2001, Atta berjumpa dengan bin al-Shibh di Sepanyol, di mana mereka menyelaraskan butir-butiran komplot, termasuk pemilihan sasaran muktamad. Bin al-Shibh turut menyampaikan hajat bin Laden supaya serangan dijalankan secepat mungkin.